Source: http://www.bihon.ro/nicio-sansa-pentru-energia/1266273
Timestamp: 2019-02-19 08:42:02+00:00

Document:
Nicio sansa pentru Energia - BIHON
Nicio sansa pentru Energia
la	24. martie 2013 20:13
Baschetbaliştii de la CSM Oradea s-au impus categoric la Târgu Jiu, scor 78-63.
CSM Oradea a mai făcut un pas important către menţinerea în poziţia de lideră la finele sezonului regulat, prin victoria din deplasare în meciul cu Energia Rovinari. Formaţia antrenorului Cristian Achim a obţinut un succes incontestabil, deţinând iniţiativa pe tot parcursul partidei. Chiar dacă nu mai avea speranţe pentru calificarea la turneul play-off, Energia a „tras tare” în meciul cu CSM Oradea, dorind să-şi asigure o poziţie cât mai bună în clasament, în vederea turneului play-out.
Orădenii au început bine partida. Topcov a înscris primele două puncte ale întâlnirii, iar oaspeţii au terminat în avantaj primul sfert, scor 12-17. CSM Oradea s-a menţinut la conducere şi în sfertul secund, chiar dacă gazdele au mai redus din diferenţă. Energia a încercat să recupereze handicapul şi a forţat ritmul, dar oaspeţii au intrat la pauză în avantaj, scor 33-36. Formaţia noastră s-a distanţat în sfertul trei, după o prestaţie foarte bună, atât în faza ofensivă, cât mai ales în cea defensivă. Practicând un joc colectiv remarcabil, care a incomodat vădit echipa gazdă, orădenii şi-au mărit avantajul, care a ajuns la zece puncte, scor 39-49 (‘25).
Apărarea noastră în zonă, foarte agresivă, nu le-a permis gazdelor să înscrie decât 14 puncte în sfertul trei, iar inspiraţia din faza de atac a lui Franklin, Ţîbîrnă şi Dillon au asigurat un scor liniştitor pentru oaspeţi înaintea sfertului patru, scor 47-58. Jocul a avut în continuare acelaşi aspect. Energia n-a reuşit mai multe nici în ultimul sfert, în timp ce orădenii şi-au mărit ecartul la 15 puncte, scoruri 59-74 (‘37) după coşul lui Comagic, 60-75 (‘38), coş Ţîbîrnă. Rezultatul final, 63-78, consemnează succesul fără dubii al echipei noastre. Etapa viitoare, CSM Oradea va juca pe teren propriu cu U Mobitelco Cluj-Napoca.
Energia Rovinari – CSM Oradea 63-78 (12-17, 21-19, 14-22, 16-20)
Sala Sporturilor din Târgu Jiu. Spectatori: circa 800
Energia Rovinari: Janjusevic 6, Darby jr. 16, Roşu, Lăpuşte 3, Steffel 12, V. Mocanu 4, Wisseh 9, Kennerly 4, S. Nikolic 9 (1×3). Nu au jucat Deaconescu, Gliga, Alionescu. Antrenor: Slobodan Nikolic
CSM Oradea: Comagic 8, Lupusavei, Maric 9, Pesic 8, Topcov 4, Dillon 13 (1), Ţîbîrnă 18, Franklin 18 (2). Nu au jucat Paşca, Hora, Ciordaş, Lázár. Antrenor: Cristian Achim
Arbitri: Alin Faur – Ciprian Stoica, Sorin Drugău. Comisar FR Baschet: Ion Olaru

References: CSM 

CSM 
 CSM 
 CSM 
 CSM 
 CSM 

CSM